Van Rooyen se reuse-KersgeskenkErik van Rooyen. Foto: (AP Photo/Jon Super) Toe Erik van Rooyen Maandagoggend wakker word, het hy ŉ vroeë Kersgeskenk ontvang waaroor enige gholfspeler sal droom. Nee, dit was nie gholfstokke, -balle of ŉ handskoen nie, maar ŉ uitnodiging na die Amerikaanse Meesters. Van Rooyen, wat die afgelope week saam met sy gesin vakansie hou, sal van 9 tot 12 April 2020 in die Amerikaanse Meesters op Augusta in Georgia afslaan nadat hy vanjaar in die 50ste plek op gholf se wêreldranglys afgesluit het en sodoende die laaste kwalifiseringsplek gevul het. ŉ Goue 50, maar een van naelskou, want vanjaar se laaste toernooi, die Australiese PGA wat die naweek op Royal Pines aan die Australiese Goudkus beslis is, sou bepaal het of sy toekoms kristalhelder is. Van Rooyen (50ste) en die Kanadees Adam Hadwin (49ste), wat ook nie in die Australiese PGA gespeel het nie, het by die Meesters se agterdeur ingeglip, maar nou sal hulle saam met gholf se heel grotes op die voorstoep van die Augusta-buiteklub skouers kan skuur, daar waar slegs die lede en vorige wenners die gesogte groen baadjie mag dra. Van Rooyen, een van die heel gaafste ouens op die gholfbaan, sal saam met Louis Oosthuizen, Charl Schwartzel, Trevor Immelman, Justin Harding en Dylan Frittelli die Suid-Afrikaanse vlag by een van gholf se kroonjuwele laat wapper. Van Rooyen (29) is in Bellville gebore, maar was in Oudtshoorn op skool waar hy op sewejarige ouderdom begin gholf speel het. Sy ouers woon nou op Douglas in die Noord-Kaap, waar sy ma steeds skoolhou. Erik van Rooyen. Foto: (AP Photo/Jon Super) Van Rooyen is ná skool na die Universiteit van Minnesota waar hy gestudeer het en gholf gespeel het. Dis waar hy sy vrou, Rose Roberts (wat ook sy joggie is, hoewel sy nie gholf speel nie), ontmoet het. Van Rooyen, wat in 2013 ŉ beroepspeler geword het, was toe slegs 1 508ste op die ranglys. In 2016 was hy 636ste, in 2017 en in 2018 141ste en nou 50ste. Dit was danksy sy oorwinning in die Skandinawiese Ope en die tweede plek in die Turkse Ope. Van Rooyen het voorheen in Amerikaanse Ope, Britse Ope en Amerikaanse PGA gespeel, maar die Meesters, waar slegs die wêreld se beste spelers op grond van oorwinnings in spogtoernooie en ranglysposisie kan kwalifiseer, het hom tot dusver ontwyk. Vinnige feite oor die Meesters: